DÔVODOVÁ SPRÁVA


A. Všeobecná časť

Ministerstvo pôdohospodárstva a rozvoja vidieka Slovenskej republiky predkladá podľa § 3 ods. 1 a § 30 ods. 1 zákona Národnej rady Slovenskej republiky č. 152/1995 Z. z. o potravinách v znení neskorších predpisov návrh vyhlášky Ministerstva pôdohospodárstva a rozvoja vidieka Slovenskej republiky, ktorou sa mení a dopĺňa vyhláška Ministerstva pôdohospodárstva a rozvoja vidieka Slovenskej republiky č. 30/2014 Z. z. o požiadavkách na nápoje v znení vyhlášky č. 158/2016 Z. z. (ďalej len „návrh vyhlášky“). 

Návrh vyhlášky sa predkladá z dôvodu potreby úpravy požiadaviek na pivo a bol vypracovaný na podnet praxe vzhľadom k vývoju trhu a preferenciám spotrebiteľov. Úprava v návrhu vyhlášky reflektuje na potrebu zadefinovania nových typov nápojov z piva alebo obsahujúcich pivo, nových zložiek a nových postupov pre výrobu týchto nápojov. Návrh vyhlášky umožní výrobcom  piva vytvárať nové typy výrobkov a prispôsobiť svoju výrobu požiadavkám trhu za predpokladu dodržiavania kvalitatívnych hygienických požiadaviek.

Návrh vyhlášky nemá vplyv na podnikateľské prostredie, na rozpočet verejnej správy, limit verejných výdavkov, nemá sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana ani vplyvy na manželstvo, rodičovstvo a rodinu.

Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, právne záväznými aktmi Európskej únie, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh vyhlášky je predmetom vnútrokomunitárneho pripomienkového konania.



